## Statut Komisije za vrijednosne papire Republike Hrvatske

### NN 75/1997 (21.7.1997.), Statut Komisije za vrijednosne papire Republike Hrvatske

# **KOMISIJA ZA VRIJEDNOSNE PAPIRE REPUBLIKE HRVATSKE**

Sukladno odredbi članka 9. Zakona o izdavanju i prometu vrijednosnim
papirima ("Narodne novine" broj 107/95), Komisija za vrijednosne papire
Republike Hrvatske na sjednici održanoj 23. lipnja 1997. donijela je

## **STATUT**

### **KOMISIJE ZA VRIJEDNOSNE PAPIRE REPUBLIKE HRVATSKE**

*Uvodne odredbe*

Članak 1.

Zakonom o izdavanju i prometu vrijednosnim papirima osnovana je Komisija
za vrijednosne papire Republike Hrvatske (u daljnjem tekstu: Komisija)
kao stalna i neovisna pravna osoba, osnovana radi uređivanja i nadziranja
izdavanja vrijednosnih papira i njihova trgovanja, čije su obveznosti i
javne ovlasti utvrđene Zakonom.

U obavljanju poslova utvrđenih zakonom, Komisija je samostalna i neovisna
i odgovara Saboru Republike Hrvatske.

Ustrojstvo i poslovanje Komisije uređuje se ovim Statutom.

*Naziv*

Članak 2.

Naziv komisije je: Komisija za vrijednosne papire Republike Hrvatske.

*Sjedište*

Članak 3.

Sjedište Komisije je u Zagrebu, Bogovićeva 1 a.

Komisija može donijeti odluku o promjeni adrese sjedišta.

*Pečat i štambilj*

Članak 4.

Komisija ima jedan pečat okruglog promjera 38 mm s grbom Republike Hrvatske,
a sadržaj pečata glasi: "REPUBLIKA HRVATSKA, KOMISIJA ZA VRIJEDNOSNE PAPIRE
REPUBLIKE HRVATSKE, ZAGREB".

Komisija ima štambilj četvrtastog oblika koji sadrži tekst: "KOMISIJA
ZA VRIJEDNOSNE PAPIRE REPUBLIKE HRVATSKE, ZAGREB" i prostor za upisivanje
evidencijskog broja i datuma primitka pisma.

*Ustrojstvo Komisije*

Članak 5.

Članove Komisije imenuje Sabor Republike Hrvatske na prijedlog Vlade
Republike Hrvatske. Predsjednika Komisije imenuje Vlada Republike Hrvatske
između članova Komisije. Zamjenike predsjednika imenuje predsjednik između
članova.

Za člana Komisije može biti imenovan punoljetni hrvatski državljanin
koji je završio fakultet, ima odgovarajuće stručno znanje, sposobnosti
i radno iskustvo te je dostojan da bude član Komisije.

Članovi Komisije imenuju se na šest godina. Svake dvije godine istječe
mandat dvojici članova, a svake sedme se imenuje jedan novi član na šest
godina.

Vrijeme na koje je član imenovan (mandat) počinje teći od dana imenovanja.
Ako neki od članova Komisije prestane obnašati obveznost prije isteka mandata,
na njegovo mjesto imenuje se osoba do isteka mandata člana kojeg zamjenjuje.
Član Komisije može biti ponovo imenovan.

Članovi Komisije obnašaju obveznost članstva profesionalno, te prava
i obveze iz radnog odnosa ostvaruju u Komisiji.

Komisija ima svoje stručne službe.

Na zaposlene u stručnim službama Komisije, predsjednika i članove Komisije,
za ostvarivanje prava i obveza iz radnog odnosa primjenjuju se opći propisi
o radu, akti Komisije i ugovor o radu.

Ugovor o radu sa zaposlenicima u stručnim službama Komisije u ime Komisije
potpisuje predsjednik Komisije.

Glede zasnivanja radnog odnosa, za predsjednika i članove Komisije primjenjuje
se odluka Sabora Reublike Hrvatske o imenovanju članova Komisije.

Članak 6.

Unutarnje ustrojstvo Komisije utvrđuje se ovim Statutom i općim aktom
kojeg na temelju ovog statuta donosi Komisija na svojoj sjednici.

Sistematizacija radnih mjesta stručnih službi Komisije, plaće i naknade
članova Komisije i zaposlenika u stručnim službama Komisije, te ostala
prava i obveze iz radnih odnosa Komisija uređuje općim aktima.

Komisija općim aktima uređuje i druga pitanja u vezi sa svojim unutarnjim
ustrojstvom i poslovanjem, kada ocijeni da je to potrebno.

Članak 7.

Komisija ima sljedeće stručne službe:

1. Tajništvo Komisije

2. Odjel za uređenje tržišta vrijednosnih papira

3. Odjel za praćenje investicijskih fondova

4. Odjel za praćenje izdavanja vrijednosnih papira

5. Odjel za nadzor

6. Pravnu službu

7. Službu računovodstva

Članak 8.

Tajništvo Komisije priprema sjednice Komisije, organizira funkcioniranje
sustava Komisije i razvija norme radnih postupaka, organizira i vodi uredsko
poslovanje, obavlja opće poslove u vezi s komuniciranjem Komisije s javnošću
i srodnim tijelima u inozemstvu, poslove u vezi s oblikovanjem i provođenjem
kadrovske politike, te obavlja i sve ostale poslove vezane za osiguravanje
sredstava i postupaka potrebnih za djelovanje Komisije.

Odjeli obavljaju stručne poslove u vezi s izradom propisa, izdavanjem
dozvola i odobrenja, nadgledanjem i unapređenjem tržišta vrijednosnih papira,
provođenjem nadzora nad subjektima tržišta vrijednosnih papira, vođenjem
knjiga i registara, suradnjom sa srodnim organizacijama, informiranjem
i širenjem znanja o načelima tržišta vrijednosnih papira, te obavljaju
druge stručne poslove u okviru djelokruga Komisije.

Pravna služba prati pravnu doktrinu, regulativu i pravnu praksu u okviru
djelokruga Komisije, sudjeluje u izradi akata Komisije, obavlja sve pravne
poslove u vezi s građanskopravnim i upravnim sporovima i drugim sudskim
postupcima koje je Komisija ovlaštena pokrenuti ili u njima sudjelovati,
te obavlja druge pravne poslove za potrebe Komisije odnosno ostalih stručnih
službi Komisije.

Služba računovodstva vodi računovodstvo Komisije.

Članak 9.

Na čelu tajništva je tajnik Komisije, na čelu odjela je načelnik odjela,
a na čelu službi je načelnik službe.

Osobe iz prethodnog stavka rukovode pojedinom stručnom službom i odgovorne
su za rad stručne službe.

Članak 10.

Detaljno reguliranje unutarnjeg ustrojstva Komisije uređuje se Pravilnikom
o unutarnjem ustrojstvu Komisije.

*Djelokrug Komisije*

Članak 11.

Komisija:

1. donosi propise o provedbi Zakona o izdavanju i prometu vrijednosnim
papirima, kada je za to ovlaštena zakonom,

2. izdaje dozvole i odobrenja kada je za to ovlaštena zakonom,

3. nadgledava poštivanje pravila uobičajene trgovine i lojalne utakmice
u trgovini vrijednosnim papirima,

4. provodi nadzor nad društvima za poslovanje vrijednosnim papirima,
burzama, uređenim javnim tržištima, izdacima vrijednosnih papira, bankama
u dijelu poslova koje obavljaju na tržištu vrijednosnih papira (u daljnjem
tekstu: banke), investicijskim fondovima i društvima za upravljanje investicijskim
fondovima u svezi s obavljanjem poslova koji se odnose na vrijednosne papire
i na druge poslove određene ovim Zakonom,

5. organizira, poduzima i nadgleda mjere kojima se osigurava učinkovito
funkcioniranje tržišta vrijednosnih papira i zaštita investitora,

6. vodi knjige i registre u skladu sa odredbama Zakona o izdavanju i
prometu vrijednosnim papirima,

7. surađuje sa srodnim organizacijama u inozemstvu,

8. daje informacije i širi znanje o načelima na kojima počiva djelovanje
tržišta vrijednosnih papira,

9. donosi pravilnike i naredbe kojima se uređuje funkcioniranje i rad
središnje depozitarne agencije, djelovanje i rad operatora računa i ostala
pitanja u svezi s nematerijalnim i imobiliziranim vrijednosnim papirima,

10. propisuje obvezni sadržaj informacije koje moraju biti objavljene
svim dioničarima i javnosti od strane osoba koje vrše distribuciju vrijednosnih
papira javnom ponudom,

11. utvrđuje opće uvjete koje moraju zadovoljiti svi oni koji se profesionalno
bave trgovanjem vrijednosnim papirima,

12. poduzima ostale mjere i obavlja druge poslove u skladu.

Sukladno odredbi članka 12. stavak 2. Zakona o izdavanju i prometu vrijednosnim
papirima, Komisija može pokrenuti građanskopravni spor radi naknade štete
od izdavatelja, društva za poslovanje s vrijednosnim papirima, investicijskog
fonda, pokrovitelja izdanja te drugih pravnih subjekata ili fizičkih osoba
za koje smatra da su svojim postupcima protupravno oštetile vlasnike vrijednosnih
papira te u takvom sporu ima status stranke - oštećenika, iako nije vlasnik
vrijednosnog papira i nije oštećena. Ako uspije u sporu, naknada štete
bit će isplaćena svim oštećenim vlasnicima vrijednosnog papira istoga.

*Rad Komisije i izvješćivanje o radu*

Članak 12.

Komisija na sjednicama donosi pravilnike, naredbe, propise i druge opće
i pojedinačne akte pri obavljanju svojih zadaća u skladu sa Zakonom o izdavanju
i prometu vrijednosnim papirima i drugim zakonima i propisima.

Na sjednici odlučuju nazočni članovi Komisije.

Tri člana Komisije čine kvorum. Svakoj sjednici Komisije obvezno prisustvuje
predsjednik ili njegov zamjenik.

Komisija donosi odluke većinom od najmanje tri glasa, a svaki član Komisije
uključujući i predsjednika ima jedan glas.

Komisija može ovlastiti zaposlenika u stručnoj službi da poduzima radnje
u upravnom postupku do donošenja rješenja.

Svi akti iz stavka 1. ovoga članka moraju biti prije stupanja na snagu
objavljeni u "Narodnim novinama".

Članak 13.

Komisija je obvezna najmanje jednom svake kalendarske godine Vladi i
Saboru Republike Hrvatske podnijeti izvješće o svojemu radu i situaciji
na tržištu vrijednosnih papira u Republici Hrvatskoj.

*Ponašanje članova Komisije*

Članak 14.

Članovi Komisije ne mogu biti članovi uprave, nadzornih i upravnih Odbora
ni drugih tijela izdavatelja vrijednosnih papira niti obavljati drugu službu
ili posao koji bi mogli utjecati na njihovu samostalnost, nepristranost
i neovisnost ili umanjiti njihov društveni ugled, niti mogu činiti ili
biti, što je inače nespojivo s obnašanjem obveznosti člana Komisije.

Članovi Komisije ovlašteni su pisati i objavljivati stručne ili znanstvene
radove o sadržaju akata koje donosi Komisija i sudjelovati u radu stručnih
ili znanstvenih skupova.

Članovi Komisije moraju se ponašati tako da ne umanjuju svoj ugled ili
ugled Komisije te da ne dovedu u pitanje svoju samostalnost i neovisnost
pri donošenju odluka i samostalnost Komisije.

Članovi Komisije ne smiju koristiti svoj rad u Komisiji i ugled Komisije
za ostvarivanje vlastitih prava.

*Financiranje rada Komisije*

Članak 15.

U proračunu Republike Hrvatske svake se proračunske godine osiguravaju
sredstva za rad, obrazovanje i upošljavanje odgovarajućeg osoblja te ispunjenje
tehničkih i drugih uvjeta nužnih za obavljanje poslova Komisije.

Prihodi koji se ostvaruju od administrativnih pristojbi što ih Komisija
naplaćuje za svoje usluge prihodi su Državnog proračuna Republike Hrvatske.

*Nastupanje u pravnom prometu*

Članak 16.

Komisiju kao pravnu osobu u pravnom prometu zastupa predsjednik Komisije
- samostalno i neograničeno.

*Vođenje poslovnih knjiga*

Članak 17.

Komisija vodi poslovne knjige u skladu s propisima koji uređuju računovodstvo
neprofitnih organizacija.

*Službena tajna*

Članak 18.

Svi članovi ili bivši članovi te zaposlenici ili bivši zaposlenici Komisije,
suradnici i bivši suradnici, članovi i bivši članovi savjetodavnih tijela
Komisije moraju čuvati informacije o materijalnim činjenicama ili povlaštenim
činjenicama koje saznaju pri obnašanju svojih obveza ili obavljanju zadaća
u Komisiji ili na drugi način, i to od bilo koje osobe, osim kada su nato
ovlašteni zakonom. Takve se informacije smatraju službenom tajnom. Ne smiju
se davati savjeti glede trgovine vrijednosnim papirima i investiranja u
vrijednosne papire ili davanja mišljenja o povoljnosti ili nepovoljnosti
pribavljanja ili prodaje vrijednosnih papira koji su u prometu na teritoriju
Republike Hrvatske.

Zabrana aktivnosti navedenih u prethodnom stavku ovoga članka prestaje
nakon isteka roka od 6 mjeseci od dana prestanka obavljanja funkcija u
Komisiji.

*Priopćavanje o radu Komisije*

Članak 19.

Sve podatke i obavijesti o poslovanju Komisije daje predsjednik Komisije
ili osoba koju on ovlasti.

Radi informiranja javnosti o svom radu, Komisija može izdavati posebne
publikacije ili glasila.

*Izmjene i dopune statuta*

Članak 20.

Izmjene i dopune Statuta donose se na način i postupku za njegovo donošenje,
s tim da odluku o izmjeni ili dopuni statuta Komisija donosi većinom od
najmanje četiri glasa, među kojima mora biti i glas predsjednika Komisije.

*Izvornik i objavljivanje statuta*

Članak 21.

Izvornikom statuta smatra se primjerak statuta kojeg je usvojila Komisija,
na koji je Vlada Republike Hrvatske dala suglasnost, koji je uredno potpisan
od strane predsjednika Komisije i ovjeren pečatom Komisije.

Izvornik statuta, njegove izmjene i dopune te odluke Vlade Republike
Hrvatske o davanju suglasnosti na statut, čuvaju se uvezeni u posebnu knjigu.

Statut će biti objavljen u "Narodnim novinama" nakon što Vlada Republike
Hrvatske dade na njega suglasnost.

*Tumačenje statuta*

Članak 22.

U slučaju nejasnoća i nesuglasnosti u primjeni odredbi ovog statuta,
tumačenje daje Komisija većinom glasova nazočnih članova na sjednici Komisije.

Ako je broj nazočnih članova tri, za takvo tumačenje potvrdu mora dati
Komisija na prvoj narednoj sjednici na kojoj će biti nazočna više od tri
člana.

Ako je nejasnoća ili nesuglasnost takove naravi da Komisija ne može
dalje redovno obnašati svoje dužnosti u konkretnom slučaju, tumačenje će
se dati odmah ako je sjednici nazočno četiri ili pet članova Komisije,
a ako je nazočno tri člana, tumačenje će biti valjano ako su sva tri dala
istovjetno tumačenje.

*Prijelazne i završne odredbe*

Članak 23.

Opće akte iz članka 6. ovog Statuta Komisija će donijeti u roku od 90
dana od dana stupanja na snagu ovog Statuta. Do tog roka, predsjednik Komisije
ovlašten je svojim odlukama privremeno regulirati tu materiju.

U dijelu koji se tiče radnih odnosa, do donošenja akata iz prethodnog
stavka, za zaposlenike u stručnim službama Komisije te predsjednika i članove
Komisije primjenjivat će se opći propisi o radu i ugovor o radu, odnosno
odluka o imenovanju za članove Komisije.

Članak 24.

Statut stupa na snagu danom objavljivanja u "Narodnim novinama."

Klasa: 023-01/97-01/02
Urbroj: 567-97-3
Zagreb, 23. lipnja 1997.

Predsjednik Komisije
**Ivica Smiljan,** v. r.

Statut, NN 75/1997-1325